Notum sit omnibus ecclesie sancte fidelibus, quod Odo Burgundie Dux hierosolimitanum iter cum Hugone, fratre regis, et Stephano comite, ceterisque Cristicolis prima profectione aggressurus, concessit Sancte Marie Molismensis ecclesie post mortem suam, quidquid apud Mercennacum villam jure hereditario proprium possidebat, in servis et ancillis, terris cultis et incultis atque nemoribus et in omnibus consuetudinibus, quatinus eidem ecclesie fratres hujus beneficii ab eo sibi collati non inmemores, pro ejus corporis et anime prosperitate dominum precari studerent assidue. Quod quidem donum jam altera vice similiter fecerat, sed ut auditorum cordibus perfectius inculcaretur, iterata tunc laudatione vel donatione, solidius coram suis hominibus confirmavit, et in augmento prioris doni quosdam de suis servis pro recognitione ut cetera rata teneantur ad presens donavit: Ansierium de Lannia et uxorem Arduini cum suis infantibus, et forestiam de Mercennaco, uxore pariter et filiis hoc idem annuentibus et fideliter laudantibus. Hujus concessionis testes et auditores fuerunt ipse dominus Robertus Lingonensis episcopus; Amalricus, decanus; Wido de Grannerio; Rainerius senescalcus; Tescelinus li Sors; Galo et Achardus, dapifer; Landricus Lanfrecurtis.